《送林别驾之南康》
明代·黄相

匡庐之山朝雨歇，万壑千岩敛晴色。芙蓉朵朵翠欲流，漠漠溪晴少行客。

白鹿古洞翳莓苔，紫阳教规遗墨迹。君今半刺此名区，山川文献两清绝。

忆从太学诵君文，落地珠玑江动色。吴门梦寐驰停云，燕台杯酒共明月。

明月高高还照人，一从离合几圆缺。那知此会不可常，仆夫在门又言别。

是时江云凝不飞，冻雨霏霏半成雪。玉树临风不可扳，琪花著草真堪折。

折赠难将一段情，强写新诗手欲裂。长材政理良不难，伫听佳声满城阙。

公暇匡庐载酒过，好景寄予壮心魄。